Mijëra ushtarë amerikanë kthehen nga Iraku
Ata reflektojnë për të ardhmen e tyre tani që Uashingtoni përfundon tërheqjen e forcave
Mijëra trupa janë kthyer në baza ushtarake në Shtetet e Bashkuara ndërsa Uashingtoni përfundon tërheqjen e forcave nga Iraku. Në Fort Hood të Teksasit, ku po kthehen shumë ushtarë para afatit të tërheqjes amerikane më 31 dhjetor. Ata po kthehen në shtëpi për festat, duke u pritur si heronj. Ky ishte i fundit nga disa dislokime në Irak për majorin e ushtrisë amerikane Mike Williams. Williams është një nga dhjetra mijëra ushtarë që po lënë Irakun pas vendimit të presidentit Obama për të sjellë trupat në atdhe para fundit të vitit. Pas tetë vitesh dhe me më shumë se 4 mijë amerikanë të vrarë, trupat janë përsëri në tokën e tyre.Mijëra po kthehen vetëm në bazën Fort Hood, duke dorëzuar armët dhe duke u përgatitur për një jetë tjetër. Aroma e biskotave të krishlindjeve dhe përqafimet e fëmijëve të tij e kujton Williams se është në shtëpi dhe kësaj here mund të qëndrojë aty për një periudhë të gjatë. Bashkëshortja e tij, Royann, ka qënë e vetme me fëmijët. Ajo thotë se nuk është e sigurtë në se kjo ishte koha e duhur për largimin e trupave amerikane nga Iraku por ajo po shijon momentin e kthimit të bashkëshortit nga lufta. Ajo reflekton për vuajtjet dhe sakrificat që ka bërë familja e saj për tetë vjet dhe thotë se për të, çdo gjë ja vlen nëse kjo do të thotë se fëmijët e saj do të jetojnë në një botë më të sigurtë. Williams u përball me zjarrin e armikut disa herë në Irak. Por ai thotë se shpërblimi më i madh është ndjenja se ka bërë atë që i takonte për ta bërë vendin më të sigurtë duke hequr Sadam Huseinin në Irak dhe duke luftuar grupe terroriste si al Qaida. Williams, ashtu si mijëra të tjerë që kthehen në Fort Hood, po i nënshtrohet një programi riintegrimi dhe për tu përgatitur për rolin e ri si ushtarë në bazë. Williams thotë se lufta kundër terrorizmit nuk ka përfunduar dhe se detyra e tij është të përgatitet për angazhimin e rradhës, kudo dhe kurdo që t’i kërkohet. Për familjen, kthimi i tij shënon një periudhë të re paqeje.